Illum il-Kummissjoni qed tippreżenta pakkett ta’ miżuri biex titħaffef it-tranżizzjoni lejn emissjonijiet baxxi tal-karbonju fis-setturi kollha tal-ekonomija fl-Ewropa. Issa li qed jinbidel il-mudell soċjoekonomiku globali wara l-ispinta għal tranżizzjoni lejn ekonomija moderna b’livell baxx ta’ karbonju stabbilita bil-Ftehim ta’ Pariġi dwar it-tibdil fil-klima, il-Kummissjoni qed taħdem biex l-Ewropa tibqa’ kompetittiva. Il-proposti tal-lum jipprovdu prinċipji gwida ċari u ġusti biex l-Istati Membri jħejju għall-futur u biex l-Ewropa tibqa’ kompetittiva. Dan hu parti integrali mill-Unjoni tal-Enerġija u minn politika progressiva dwar it-Tibdil fil-Klima. Fl-2014 l-UE ftiehmet fuq impenn ċar: li f’daqqa, l-emissjonijiet tal-gassijiet serra jonqsu b’mill-anqas 40% sal-2030 meta mqabbla mal-livelli tal-1990 fis-setturi kollha tal-ekonomija. Il-proposti tal-lum jippreżentaw miri vinkolanti annwali dwar l-emissjonijiet tal-gassijiet serra għall-Istati Membri mill-2021 sal-2030 għas-settur tat-trasport, il-bini, l-agrikoltura, l-iskart, l-użu tal-art u l-forestrija bħala kontributuri għall-azzjoni klimatika tal-UE (ara l-iskedi MEMO/16/2499 u MEMO/16/2496). Il-qafas il-ġdid jissejjes fuq il-prinċipji ewlenin tal-ġustija, is-solidarjetà, il-kosteffikaċja u l-integrità ambjentali. Kull Stat Membru hu kkonċernat għax kull wieħed se jkun minn ta’ quddiem biex jiddeċiedi kif se jitwettqu l-miżuri biex tintlaħaq il-mira maqbula għall-2030. Barra minn hekk il-Kummissjoni qed tippreżenta strateġija dwar il-mobbiltà b’emissjonijiet baxxi li twitti t-triq għall-iżvilupp ta’ miżuri madwar l-UE fuq il-vetturi mingħajr emissjonijiet jew b’emissjonijiet baxxi u l-fjuwils alternattivi b’emissjonijiet baxxi (ara l-iskeda MEMO/16/2497). Il-Viċi President responsabbli għall-Unjoni tal-Enerġija Maroš Šefčovič qal: "L-Unjoni tal-Enerġija qed tikseb ir-riżultati. Bir-riforma proposta s-sena l-oħra tal-Iskema għan-Negozjar tal-Emissjonijiet, u bil-proposta tal-lum għal miri dwar l-emissjonijiet tal-gassijiet serra għall-Istati Membri, qed innaqqxu l-Qafas tal-Enerġija u tal-Klima għall-2030 fil-leġiżlazzjoni. Barra minn hekk is-sistema tat-trasport tagħna qabdet it-triq lejn waħda mingħajr emissjonijiet. Il-pakkett tal-lum joħroġ fid-dieher li qed naħdmu biex nimmobilizzaw il-politiki tagħna lejn l-ekonomija kompetittiva, ċirkulari u b'livell baxx ta' karbonju li wegħedna fl-Istrateġija tal-Unjoni tal-Enerġija." Il-Viċi President għal-Impjiegi, it-Tkabbir, l-Investiment u l-Kompetittività Jyrki Katainen qal: "Din l-istrateġija tmur lil hinn mit-trasport u l-emissjonijiet. Tabilħaqq għandha titqies bħala skaluna oħra fl-isforzi tagħna biex nimmodernizzaw l-ekonomija Ewropea u biex insaħħu s-Suq Intern tagħna. Din tiddefinixxi l-prijoritajiet ewlenin waqt it-tranżizzjoni lejn il-mobbiltà b’emissjonijiet baxxi u tagħti gwida ċara lill-investituri futuri. Barra minn hekk din tikkontribwixxi għall-għanijiet tagħna li ma jinbidlux maż-żmien – aħna rridu noħolqu l-kundizzjonijiet biex l-industrija tagħna tkun aktar kompetittiva u tipprovdi impjiegi ta’ kwalità." Il-Kummissarju tal-UE għall-Azzjoni Klimatika u l-Enerġija Miguel Arias Cañete qal: "L-UE fasslet mira ambizzjuża biex jonqsu l-emissjonijiet, u jien konvint li nistgħu nilħquha bis-saħħa tal-isforzi kollettivi tal-Istati Membri. Il-miri vinkolanti nazzjonali li qed nipproponu huma ġusti, flessibbli u realistiċi. Dawn joħolqu l-inċentivi meħtieġa biex jitrawwem l-investiment f’setturi bħat-trasport, l-agrikoltura, il-bini u l-immaniġġar tal-iskart. B’dawn il-proposti qed nuru li għamilna xogħolna u li qed inżommu kelmitna." Il-Kummissarju tal-UE għat-Trasport Violeta Bulc qalet: "It-trasport jiġġenera kwart tal-emissjonijiet serra tal-Ewropa u huwa kawża ewlenija tat-tniggis tal-arja. Għalhekk it-tranżizzjoni lejn il-mobbiltà b’emissjonijiet baxxi hemm bżonnha biex jintlaħqu l-għanijiet ambizzjużi tal-UE fil-qasam tal-klima u biex titjieb il-kwalità tal-ħajja fil-bliet tagħna. Din hija wkoll opportunità biex tiġi modernizzata l-ekonomija tal-UE u biex l-industrija Ewropea tibqa’ kompetittiva. L-istrateġija li adottajna llum qed tippreżenta pjan direzzjonali lejn mobilità b’livell baxx ta’ emissjonijiet u se tagħti spinta lil dik il-bidla." Fl-UE diġà bdew l-isforzi biex jiġu allinjati l-investimenti privati li għandhom għanijiet marbuta mal-klima u l-użu effiċjenti tar-riżorsi. L-istrumenti finanzjarji tal-UE jikkontribwixxu ferm fejn jidħol il-finanzjament għall-ġlieda kontra t-tibdil fil-klima. Iktar minn 50% tal-investimenti approvati s’issa huma rilevanti għall-klima. Bħala parti mill-Pjan ta’ Investiment għall-Ewropa, il-Fond Ewropew għal Investimenti Strateġiċi miexi fit-triq it-tajba biex jimmobilizza mill-inqas EUR 315-il biljun f’investiment addizzjonali fl-ekonomija reali sa nofs l-2018. Barra minn hekk, il-Kummissjoni taħdem b’mod attiv biex tiżgura li l-infiq tal-baġit tal-UE jkun jaqbel mal-għanijiet tal-klima. Mill-inqas 20% tal-baġit attwali tal-UE huwa espliċitament marbut mal-klima. Il-kuntest F’Ottubru 2014, il-Kapijiet tal-Istat jew tal-Gvern tal-UE stabbilew mira vinkolanti domestika mifruxa mal-ekonomija kollha biex l-emissjonijiet jonqsu b’mill-inqas 40% sal-2030 meta mqabbla mal-1990. Is-setturi kollha tal-ekonomija għandhom jikkontribwixxu biex jinkiseb dan it-tnaqqis fl-emissjonijiet. Biex dan isir b’mod kosteffikaċi, is-setturi industrijali u tal-enerġija koperti bl-Iskema tal-UE għan-Negozjar tal-Emissjonijiet (ETS) se jkollhom inaqqsu l-emissjonijiet bi 43% sal-2030 meta mqabbla mal-2005. Xi setturi oħrajn tal-ekonomija bħat-trasport, il-bini, l-agrikoltura, l-iskart, l-użu tal-art u l-forestrija jeħtieġ li jnaqqsu l-emissjonijiet bi 30% sal-2030 meta mqabbla mal-2005. Flimkien mal-proposta tas-sena li għaddiet għar-reviżjoni tal-Iskema tal-UE għan-Negozjar tal-Emissjonijiet (ETS), il-proposti leġiżlattivi tal-lum li għandhomn x’jaqsmu mal-klima se jidderieġu t-tranżizzjoni tal-Ewropa lejn livelli baxxi tal-karbonju u se jwieġbu għall-impenji li għamlu l-pajjiżi tal-Unjoni Ewropea fil-Ftehim ta’ Pariġi dwar it-tibdil fil-klima. Il-Kummissjoni se tibda taħdem fuq il-Pjan ta’ Azzjoni dwar il-mobbiltà b’emissjonijiet baxxi biex tippreżenta l-inizjattivi li fadal mingħajr dewmien. Sa tmiem is-sena, il-Kummissjoni beħsiebha tippreżenta wkoll aktar inizjattivi dwar l-enerġija rinnovabbli, l-effiċjenza tal-enerġija u s-suq intern tal-enerġija li jiffurmaw parti mill-Istrateġija tal-Unjoni tal-Enerġija. Għal aktar informazzjoni: Is-sit web tad-DĠ CLIMA bl-aħħar tagħrif (inklużi d-dokumenti legali) It-test tal-Istrateġija Ewropea dwar il-mobbiltà b’emissjonijiet baxxi – l-Iskeda Informattiva u l-analiżi ta’ sostenn tinsab hawn. Skeda informattiva: Mistoqsijiet u tweġibiet fuq il-proposta tal-Kummissjoni dwar it-tnaqqis vinkolanti tal-emissjonijiet tal-gassijiet serra għall-Istati Membri (2021–2030) Skeda informattiva: Mistoqsijiet u tweġibiet fuq il-proposta li s-settur tal-użu tal-art jiġi integrat fil-Qafas tal-Klima u tal-Enerġija tal-UE għall-2030 Skeda informattiva: Mistoqsijiet u tweġibiet fuq l-Istrateġija Ewropea dwar il-mobbiltà b’emissjonijiet baxxi Tabella: L-Għanijiet Proposti u l-Aċċess għal flessibilitajiet ġodda 2030 target compared to 2005 Maximum annual flexibility (as a % of 2005 emissions) One-off flexibility from Emissions Trading System to Effort Sharing Regulation Flexibility from land use sector to Effort Sharing Regulation* LU -40% 4% 0.2% SE -40% 2% 1.1% DK -39% 2% 4.0% FI -39% 2% 1.3% DE -38% 0.5% FR -37% 1.5% UK -37% 0.4% NL -36% 2% 1.1% AT -36% 2% 0.4% BE -35% 2% 0.5% IT -33% 0.3% IE -30% 4% 5.6% ES -26% 1.3% CY -24% 1.3% MT -19% 2% 0.3% PT -17% 1.0% EL -16% 1.1% SI -15% 1.1% CZ -14% 0.4% EE -13% 1.7% SK -12% 0.5% LT -9% 5.0% PL -7% 1.2% HR -7% 0.5% HU -7% 0.5% LV -6% 3.8% RO -2% 1.7% BG 0% 1.5% *Estimate, limit is expressed in absolute million tonnes over 10 years.